Obrazec za prijavo poškodbe pri delu ER8 je dostopen na spletni strani Nacionalnega inštituta za javno zdravje ali v katerikoli papirnici v tiskani obliki. Pomembno je, da je ER8 obrazec izpolnjen s strani delodajalca in sicer v štirih izvodih. Izpolnjene izvode mora oškodovanec izročiti svojemu osebnemu zdravniku. Nato se en izvod obrazca vrne delodajalcu, dva izvoda osebni zdravnik posreduje Zavodu za zdravstveno zavarovanje Slovenije, zadnji izvod pa se hrani za namene zdravstvene dokumentacije. Če delodajalec od osebnega zdravnika oškodovanca prejme več kot en izvod, mora en izvod posredovati direktno na najbližjo enoto Zavoda za zdravstveno zavarovanje Slovenije. Preden se obrazec pravilno izpolni je ključno, da so posredovani točni podatki poškodovane osebe, podatki o delodajalcu in natančen opis okoliščin, na podlagi katerih je prišlo do poškodbe pri delu. Obrazec ER-8 ima dve strani, po izpolnitvi pa je nujno, da ga delodajalec opremi tudi z žigom podjetja. Obrazec naj se izpolni z natančno uporabo šifrantov, besedilo na njem pa naj bo čitljivo. Pomembno je, da se obrazec izpolni čim prej po nastali nezgodi, dopolniti pa ga mora osebni zdravnik poškodovanca ali v izjemnih okoliščinah drugi zdravnik, ki ima ustrezne podatke o zdravstvenem stanju oškodovanca.